ΠΑΝΕΛΛΗΝΙΟΣ ΣΥΛΛΟΓΟΣ ΣΥΝΤΑΞΙΟΥΧΩΝ

 ΤΗΛΕΠΙΚΟΙΝΩΝΙΩΝ-ΟΜΙΛΟΥ ΟΤΕ

 Περιφερειακό Τμήμα Πατρών

 Παντανάσσης 56 Πάτρα 26221

 Τηλέφωνο : 2610225557 FAX: 2610241118
 Αρ. Πρωτ. 5

 Πάτρα 8-2-2022

 Προς τον

Πανελλήνιο Σύλλογο Συνταξιούχων

Τηλεπ/νιών – Ομίλου ΟΤΕ

Βερανζέρου 13

Αθήνα 106 77

Θέμα : Εγκύκλιος Υφυπουργού Εργασίας – Συντάξεις χηρείας και αναπηρικές

Σχετ. 20191/φ9- 5/1/2022 επιστολή σας

Με την ανωτέρω σχετική, αναφερθήκατε στην εν θέματι εγκύκλιο του Υφυπουργού Εργασίας σύμφωνα με την οποία , **δεν επιτρέπεται η σώρευση περισσότερων της μιας εθνικών συντάξεων στο** **ίδιο άτομο.**

Και ειδικότερα όταν ασφαλισμένος δικαιούται περισσότερες της μιας συντάξεις (γήρατος , αναπηρίας ή θανάτου ), του χορηγείται μόνο μια εθνική σύνταξη που μεμονωμένα ή αθροιστικά δεν μπορεί να υπερβαίνει το ποσό των 384 €

Δεν υπάρχει αμφιβολία ότι πρόκειται για σφαγή στις συντάξεις χηρείας που προβληματίζει τους ασφαλισμένους αφού συρρικνώνεται σημαντικά το εισόδημα τους .

Η νέα εγκύκλιος του Υπουργείου Εργασίας έρχεται να ερμηνεύσει με διαφορετικό τρόπο σε σχέση με το παρελθόν διατάξεις του νόμου 4387/2016. Αυτό τούτο το γεγονός δεν πρέπει να περάσει χαλαρά αλλά να εξεγείρει τα συνδικαλιστικά σωματεία, χωρίς καθυστέρηση, εξαντλώντας κάθε νόμιμο συνδικαλιστικό μέσο μέχρι πλήρους δικαίωσης.

Οι αποδέκτες της επιστολής σας(1.Εκτελεστική Επιτροπή, 2. Μέλη του Διοικ. Συμβουλίου και 3. Περιφερειακά Τμήματα ) , είναι για εσωτερική ενημέρωση και από εκεί και πέρα όλα καλά !

Γνωρίζουμε ότι δικηγορικές εταιρείες και συνταξιουχικές οργανώσεις , όπως το Ενιαίο Δίκτυο Συνταξιούχων το οποίο, προφανώς και με άλλους συλλόγους (ως πηγή το ertnews.gr), προσέφυγε στο Συμβούλιο Επικρατείας με αίτηση ακύρωσης της εγκυκλίου του Υφυπουργού Εργασίας Πάνου Τσακλόγλου, που οδηγεί σε περικοπές συντάξεις χηρείας και αναπηρίας στην περίπτωση που υπάρχει και δεύτερη σύνταξη.

Πιστεύουμε , χωρίς να έχουμε σχετική ενημέρωση , ότι και ο Σύλλογός μας θα έχει πράξει τα δέοντα και με αίσθημα ευθύνης προς τους συνταξιούχους , ζητώντας να κριθεί αντισυνταγματική αυτή η εγκύκλιος την οποία δημοσίευσε το υπουργείο Εργασίας παραμονές Πρωτοχρονιάς .

Είναι καιρός τώρα , που ακόμα ο Υφυπουργός φαίνεται να μην έχει πάρει την τελική απόφαση , μετά τις αντιδράσεις , προβαίνοντας σε μια πρώτη διαβεβαίωση ότι κανένας συνταξιούχος χηρείας ή αναπηρίας δεν θα δει μείωση σε υφιστάμενη σύνταξη (μέχρι 31/12/2021) και υπογράμμισε ότι η εν λόγω εγκύκλιος αφορά μόνο όσους ασφαλισμένους βγουν στη σύνταξη από την 1η Ιανουαρίου 2022 και μετά , επομένως δεν έχει αναδρομική ισχύ.

Και βέβαια ακόμη και αυτοί (μέχρι 31/12/2021) δεν απαλλάσσονται τελείως , αφού η εγκύκλιος έχει εφαρμογή και γιαυτούς , με τη διαφορά τα επιπλέον από τη διπλή Εθνική σύνταξη, θυμήθηκαν να τα χορηγούν ως προσωπική διαφορά και κατά συνέπεια δεν ξαναβλέπουν αύξηση της σύνταξής τους, μέχρι να την μηδενίσουν από τις αυξήσεις που θα δίδονται από τον επόμενο χρόνο και μετά.

Η περικοπή για τους από 1/1/2022 είναι ιδιαίτερα σημαντική , φτάνοντας μέχρι του ποσού των 268,80 € το μήνα, φτωχοποιώντας έτι περαιτέρω τις πενιχρές συντάξεις και προβληματίζει για το μέλλον των συντάξεων λόγω θανάτου.

Ο Σύλλογός μας πρέπει να αντιδράσει δυναμικά τόσο για την απόσυρση της ως άνω εγκυκλίου όσο και για την άδικη προσωπική διαφορά στις κύριες συντάξεις των παλαιών συνταξιούχων μελών μας και την ενσωμάτωσή της στην ανταποδοτική σύνταξη.

Προς τούτο εισηγούμαστε, πέραν των ενεργειών που πρέπει να γίνουν και είμαστε βέβαιοι ότι θα γίνουν από τον Πανελλήνιο Σύλλογο , να συνταχθεί, χωρίς καθυστέρηση, ένα ενημερωτικό πληροφοριακό σημείωμα για την προσωπική διαφορά και τη νέα εγκύκλιο του Υπουργείου Εργασίας για τις συντάξεις χηρείας, να προωθηθεί σε όλα τα Περιφερειακά Τμήματα και τα οποία με τη σειρά τους να επισκεφτούν όλους του βουλευτές της Περιοχής τους ενημερώνοντάς τους και πιέζοντάς τους να βοηθήσουν για την άρση των υπόψη αδικιών , μεταφέροντας τις θέσεις μας σε κάθε αρμόδιο .

Τα Περιφερειακά Τμήματα είναι σε θέση και μπορούν να συνδράμουν τους δικούς σας αγώνες επιτυγχάνοντας τους συνδικαλιστικούς στόχους προς όφελος των μελών μας . Οι πολλές φωνές , αναμφίβολα είναι ασυγκρίτως καλύτερες από τις λίγες .

Ένα αναμονή των δικών σας ενεργειών

Με συνδικαλιστικούς χαιρετισμούς

Για το Περιφερειακό Τμήμα Πατρών

Ο Πρόεδρος Ο Γραμματέας

Γ. Ζίγκηρης Π. Ρόζης